1. ΦΚ Μαγδεβούργο

Η 1. ΦΚ Μαγδεβούργο (γερμανικά: 1. Fußball-Club Magdeburg) είναι ποδοσφαιρικός σύλλογος της Γερμανίας. Ήταν ο πρώτος σύλλογος της Ανατολικής Γερμανίας που κατέκτησε ευρωπαϊκό τίτλο, το Κύπελλο Κυπελλούχων του 1974. Σήμερα αγωνίζεται στο βόρειο όμιλο της τρίτης κατηγορίας του γερμανικού πρωταθλήματος, τη Regionalliga Nord (III). Ο σύλλογος εδρεύει στην ομώνυμη πόλη της Σαξονίας και από το 2007 αγωνίζεται στο στάδιο Magdeburg, χωρητικότητας 27.250 θεατών. Χρώματα της ομάδας είναι το μπλε και το άσπρο.

 Ο σύλλογος Μαγδεβούργο ιδρύθηκε το 1965 έπειτα από ποικίλες συγχωνεύσεις που οι ρίζες τους φτάνουν στα 1945. Το 1945 ποδοσφαιριστές από τους διαλυμένους συλλόγους Magdeburger SC Prussia 1899 και Cricket Viktoria Magdeburg δημιούργησαν την Sportsgroupe Sudenburg. Αργότερα η SG Sudenburg και η SG Lemsdorf συγχωνεύτηκαν και δημιούργησαν την BSG Eintracht Sudenburg. Το 1950 η ομάδα αυτή μετονομάστηκε σε SAG Krupp Grusson, το 1951 σε BSG Stahl Magdeburg και το 1952 σε Motor Mitte Magdeburg (ΜΜΜ). Οι σύλλογοι αυτοί δεν ήταν αποκλειστικά ποδοσφαιρικά σωματεία αλλά είχαν διάφορα αθλητικά τμήματα. Το 1957 το ποδοσφαιρικό τμήμα αποσπάστηκε από την ΜΜΜ και εντάχθηκε στον Sportclub Aufbau Magdeburg, ο οποίος το 1965 μετονομάστηκε σε SC Magdeburg. Τελικά στις 22 Δεκεμβρίου 1965 το ποδοσφαιρικό τμήμα ανεξαρτητοποιήθηκε και δημιουργήθηκε ο 1. FC Magdeburg ως αποκλειστικά ποδοσφαιρικός σύλλογος. Στα τέλη της δεκαετίας του ’50 ο σύλλογος ανήλθε στην Ομπερλίγκα, την κορυφαία κατηγορία του ανατολικογερμανικού ποδοσφαίρου, στην οποία παρέμεινε για 35 περίπου χρόνια. Τη δεκαετία του ’60 κατέκτησε τρία κύπελλα Ανατολικής Γερμανίας και το 1972 πήρε το πρώτο του πρωτάθλημα. Ακολούθησε ένα τέταρτο κύπελλο το 1973 και το 1974 ήρθε η μεγαλύτερη επιτυχία στην ιστορία του, όταν κατέκτησε το Κύπελλο Κυπελλούχων νικώντας στον τελικό την ιταλική ΑΚ Μίλαν με 2-0. Παράλληλα κατέκτησε δύο ακόμα πρωταθλήματα το 1974 και το 1975. Ακολούθησαν άλλα τρία κύπελλα (1978, 1979 και 1983). Είναι χαρακτηριστικό ότι κέρδισε 7 κύπελλα σε 7 εμφανίσεις σε τελικό! Η επανένωση των δύο γερμανικών κρατών το 1990 είχε σαν αποτέλεσμα ο σύλλογος να βρεθεί έξω από την Μπουντεσλίγκα. Τοποθετήθηκε στην Oberliga Nordost-Mitte/Regionalliga Nordost (III), τρίτη κατηγορία του πρωταθλήματος. Η σημαντικότερη επιτυχία του τα χρόνια αυτά ήταν η πρόκρισή του μέχρι τα προημιτελικά του Κυπέλλου Γερμανίας το 2000, αποκλείοντας μεγάλες ομάδες, όπως: η Κολονία ΦΚ, η Μπάγερν Μονάχου και η Καρλσρούη, πριν αποκλειστεί από τη ΦΚ Σάλκε 04. Το 2002 λόγω οικονομικών προβλημάτων υποβιβάστηκε στην τέταρτη κατηγορία, την Oberliga Nordost-Süd. Το 2006 ανέβηκε πάλι στην Regionalliga Nord, δηλαδή στην τρίτη κατηγορία. Επίσης, κατάφερε να κερδίσει το κύπελλο Σαξονίας το 2007 και να πρωταγωνιστήσει στο πρωτάθλημα χάνοντας την άνοδο για δύο βαθμούς. Κύπελλο Κυπελλούχων: 1974 Πρωτάθλημα Λ.Δ. Γερμανίας (3): 1972, 1974, 1975. Κύπελλο Λ.Δ. Γερμανίας (7): 1964, 1965, 1969, 1973, 1978, 1979, 1983. Κύπελλο Σαξονίας-Άνχαλτ (13): 1993, 1998, 2000, 2001, 2003, 2006, 2007, 2009, 2013, 2014, 2017, 2018, 2022. Πρωτάθλημα Ελπίδων Αν. Γερμανίας (5): 1963, 1964, 1965, 1970, 1989. Πρωτάθλημα Νέων Αν. Γερμανίας (3): 1966, 1968, 1980 Κύπελλο Ελπίδων Αν. Γερμανίας (2): 1970, 1984 Κύπελλο A-Juniors Γερμανίας: 1999. Το Μαγδεβούργο αγωνίστηκε 15 φορές στις ευρωπαϊκές διοργανώσεις συχνά με ιδιαίτερη επιτυχία. Από έξι φορές έλαβε μέρος στο Κύπελλο Κυπελλούχων και στο Κύπελλο ΟΥΕΦΑ και τρεις στο Κύπελλο Πρωταθλητριών. Στις τρεις συμμετοχές του στο Κύπελλο Πρωταθλητριών έφτασε δυο φορές στα προημιτελικά: το 1972-73 αποκλείστηκε από τη Γιουβέντους (0-1, 0-1) και το 1974-75 από την συμπατριώτισσα Μπάγερν Μονάχου (2-3, 1-2), έπειτα από δύο συναρπαστικούς αγώνες. Η σημαντικότερη επιτυχία του ήταν η κατάκτηση του Κυπέλλου Κυπελλούχων το 1973-74. Απέκλεισε κατά σειρά την ολλανδική Μπρέντα (0-0, 2-0), την τσέχικη Μπάνικ Οστράβα (0-2, 3-0), τη βουλγαρική Μπερόε (2-0, 1-1), την πορτογαλική Σπόρτιγκ Λισσαβόνας (1-1, 2-1) και στον τελικό νίκησε τη Μίλαν με 2-0. Από τις υπόλοιπες πέντε συμμετοχές του αξιοσημείωτες είναι οι δυο παρουσίες του στα ημιτελικά: το 1965-66, που αποκλείστηκε δύσκολα από τη Γουέστ Χαμ (0-1, 1-1), αφού προηγουμένως είχε πετύχει συντριπτική νίκη με 8-1 επί της ελβετικής Σιόν και το 1978-79, που αποκλείστηκε δύσκολα από την Μπάνικ Οστράβα (2-1, 2-4). Στο Κύπελλο ΟΥΕΦΑ το Μαγδεβούργο είχε την πρώτη του ευρωπαϊκή παρουσία το 1964-65. Αντιμετώπισε την τουρκική Γαλατασαράι και αποκλείστηκε έπειτα από κλήρωση, έπειτα από τρεις αγώνες ισόπαλους με 1-1. Από τις έξι συμμετοχές του αξιοσημείωτες είναι οι δυο παρουσίες του στα προημιτελικά: το 1976-77, που αποκλείστηκε από τη Γιουβέντους (1-3, 0-1) και το 1977-78, που αποκλείστηκε από την ΠΣΦ Αϊντχόφεν (1-0, 2-4). Στο Κύπελλο ΟΥΕΦΑ ήταν και η τελευταία ευρωπαϊκή παρουσία του Μαγδεβούργου, το 1990-91, πριν διολισθήσει στην αφάνεια των μικρών κατηγοριών. Πέρασε στο 2ο γύρο, πριν αποκλειστεί από τη γαλλική Ζιροντέν Μπορντό (0-1, 0-1). Γιούργκεν Σπάρβασερ: 57 φορές διεθνής (1969-77). Ήταν ο ήρωας της Ανατολικής Γερμανίας, αφού πέτυχε από το νικητήριο γκολ κατά της Δυτικής Γερμανίας στο Παγκόσμιο Κύπελλο 1974. Joachim Streich:98 φορές διεθνής. Martin Hoffmann:66 φορές διεθνής. Jürgen Pommerenke:57 φορές διεθνής. Dirk Stahmann:46 φορές διεθνής. Wolfgang Steinbach:28 φορές διεθνής. Επίσημος ιστότοπος